12. schôdza NR SR - 13. deň - A. dopoludnia
Dátum: 2024-05-09
Poslanec: Blcháč, Ján (SMER - SD)
Druh vystúpenia: Vystúpenie v rozprave

28. Vážený pán predsedajúci, vážený pán, vážený pán minister, pani ministerka, kolegyne, kolegovia, veľmi stručne sa chcem vyjadriť, pretože bol som tu viackrát pomenovaný kolegom Viskupičom. Myslím si, že celkom naopak, ako by to malo byť, ale nevadí. Viete, to existovalo také umelecké hnutie kedysi vo Francúzsku, volalo sa to l’art pour l’art, umenie pre umenie. A sa mi zdá, že pán Viskupič tu vystupuje pri skrátenom, pri prvom, pri druhom len preto, aby vystupoval. Čiže vystúpenie pre vystúpenie, a pritom nás všetkých mýli a mýli aj verejnosť. A je to také schizofrenické, keď vyčíta, vyčíta prístupu koalície, ktorá chce vyriešiť situáciu aj z pohľadu plány... plánu obnovy, ktoré prijala vláda SaS, OĽANO, hnutie SME RODINA a ešte ZA ĽUDÍ a my to teraz musíme, samozrejme, rešpektovať, všetky tie míľniky a jedným z nich je aj toto, tieto výdavky, ktoré sú pred nami. Na druhej strane, na jednej strane vyčíta nám, že nám nevadila alebo že ideme proti národnoštátnym záujmom, že nám nezáleží na verejných financiách a že dlhodobá udržateľnosť tiež pre nás nie je potreb... podstatná. Nuž, čo ste robili? Čo ste tu robili od roku 2022 do roku ’23. Veď ste tie financie dostali do tie... do toho katastrofálneho stavu, v ktorom teraz sú. To je po prvé. A na druhej strane potom hneď jedným dychom tvrdíte, že zavedenie limitov považujem za správne a potrebné. Tak si vyberte buď jedno, alebo druhé, pretože je to nezrozumiteľné, čo nám tu tvrdíte. Vyčítali ste mi ako predsedovi výboru pre financie a rozpočet, že som nepozval predsedu Rady pre rozpočtovú zodpovednosť. Rada pre rozpočtovú zodpovednosť sa vyjadrila listom zo včera, z ôsmeho, počas štátneho sviatku napísala mne a členom výboru list, v ktorom okrem iného píše toto, lebo vy ste prečítali celý, zaniklo to najpodstatnejšie. Ja to prečítam veľmi stručne. Rada pre rozpočtovú zodpovednosť nevylučuje, že suma EÚ prostriedkov a plánu obnovy sa môže časom spresňovať, čo by, čo by mohlo mať vplyv aj na vyžadovanú úroveň limitu výdavkov. Ide o technický parameter výpočtu, najmä verifikáciu zdrojov údajov, ktoré zrejme v čase výpočtu limitu nemalo ministerstvo financií ešte k dispozícii. Uznáva Rada pre rozpočtovú zodpovednosť, že postup ministerstva financií je dobrý, korektný a rieši veci a dúfam, že ich čoskoro aj vyrieši. Nechcem vás dlho zdržiavať, chcem len povedať, že sa ohradzujem voči tým atakom, ktoré sú na moju osobu zo strany pána Viskupiča, ktorý je bývalým predsedom výboru. Výbor pre financie a rozpočet pracuje veľmi efektívne. Aj dnes sme prijali rozhodnutia k tomuto čítaniu. Stihli sme to so všetkou diskusiou, každý mal priestor sa vyjadriť a som rád, že aj my ako výbor pre financie a rozpočet môžeme pomôcť tejto vláde naprávať chyby, ktoré sa tuná narobili, a naprávať najmä tú chybu, ktorá bola úplne podstatná, že miesto toho, aby boli voľby v apríli, v máji roku 2023, zázračne boli 30. septembra a z toho vyplýva všetko, všetok tento chaos. Takže ja by som vás chcel požiadať, aby ste podporili tento návrh zákona, ktorý rieši potom následne aj míľniky plánu obnovy. Ako správne pán Viskupič povedal, sú to požičané peniaze, raz ich budeme musieť vrátiť. Ale už keď sú k dispozícii, mnohé obce, mestá, mnohé firmy sa pripravujú na čerpanie týchto zdrojov, ktoré im nahradia straty, ktoré mali počas covidu, a preto by sme mali podporiť tento návrh, ktorý tu je s určitými odchýlkami, ale sú všetky vysvetlené. Nám na výbore pre financie a rozpočet pán štátny tajomník vysvetlil všetky detaily, ktoré sa týkali aj pozmeňovacieho návrhu. Určite pán kolega Viskupič vie, že päťsto... 460 mil. z 57 mld. je asi 0,8 %, ja som nič iné nepovedal, aby ľudia vedeli, aké sú to, o akých pomeroch sa rozprávame, pretože je to prenášané či už z výboru, alebo aj z tohto pléna. Tak toľko asi na záver. Čo sa týka ministerstva športu a cestovného ruchu, ja by som chcel poprosiť láskavo kolegov, aby sme dali priestor na výsledky, ktoré nám sľubujú, prídu o niekoľko rokov určite, keď to nebude fungovať, potom máme šancu kritizovať. A aj teraz máme šancu kritizovať, samozrejme, pán kolega Kišš, ale myslím, že to je zase kritika pre kritiku, tak ako som začínal, s tým l’art pour l’art. Ďakujem.